title: Εκτελεστικός κανονισμός (ΕΕ) 2018/1976 της Επιτροπής, της 14ης Δεκεμβρίου 2018, σχετικά με τον καθορισμό λεπτομερών κανόνων για τη λειτουργία των ανεμόπτερων σύμφωνα με τον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου

text:
                  20.12.2018

                  EL

                  Επίσημη Εφημερίδα της Ευρωπαϊκής Ένωσης

                  L 326/64

         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2018/1976 ΤΗΣ ΕΠΙΤΡΟΠΗΣ
         της 14ης Δεκεμβρίου 2018
         σχετικά με τον καθορισμό λεπτομερών κανόνων για τη λειτουργία των ανεμόπτερων σύμφωνα με τον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση Οργανισμού της Ευρωπαϊκής Ένωσης για την Αεροπορική Ασφάλεια, και για την τροποποίηση των κανονισμών (ΕΚ) αριθ. 2111/2005, (ΕΚ) αριθ. 1008/2008, (ΕΕ) αριθ. 996/2010, (ΕΕ) αριθ. 376/2014 και των οδηγιών 2014/30/ΕΕ και 2014/53/ΕΕ του Ευρωπαϊκού Κοινοβουλίου και του Συμβουλίου, καθώς και για την κατάργηση των κανονισμών (ΕΚ) αριθ. 552/2004 και (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και του κανονισμού (ΕΟΚ) αριθ. 3922/91 του Συμβουλίου (1), και ιδίως το άρθρο 31,
         Εκτιμώντας τα ακόλουθα:

                     (1)

                     Η Επιτροπή οφείλει να εκδώσει τους εκτελεστικούς κανόνες που απαιτούνται για τον καθορισμό των όρων ασφαλούς λειτουργίας των ανεμόπτερων σύμφωνα με τον κανονισμό (ΕΕ) 2018/1139, στις περιπτώσεις στις οποίες τα εν λόγω αεροσκάφη πληρούν τους όρους που καθορίζονται στο άρθρο 2 παράγραφος 1 στοιχείο β) σημεία i) και ii) του εν λόγω κανονισμού.

                     (2)

                     Δεδομένης της ιδιαίτερης φύσης των πτητικών λειτουργιών με ανεμόπτερα, κρίνεται αναγκαίος ο καθορισμός ειδικών κανόνων λειτουργίας σε αυτοτελή κανονισμό. Οι κανόνες αυτοί θα πρέπει να βασίζονται στους γενικούς κανόνες πτητικών λειτουργιών που καθορίζονται στον κανονισμό (ΕΕ) αριθ. 965/2012 της Επιτροπής (2), αλλά θα πρέπει να αναδιαρθρωθούν και να απλουστευθούν, ώστε να διασφαλιστεί ότι είναι αναλογικοί και ότι στηρίζονται σε προσέγγιση βάσει διακινδύνευσης, και ότι διασφαλίζουν παράλληλα την ασφαλή εκτέλεση των λειτουργιών των ανεμόπτερων.

                     (3)

                     Όσον αφορά την εποπτεία προσώπων και φορέων, οι απαιτήσεις που προβλέπονται στο άρθρο 3 του κανονισμού (ΕΕ) αριθ. 965/2012 και στο παράρτημα II του εν λόγω κανονισμού θα πρέπει να συνεχίσουν να εφαρμόζονται για τις πτητικές λειτουργίες με ανεμόπτερα.

                     (4)

                     Για λόγους ασφάλειας και για τη διασφάλιση της συμμόρφωσης με τις βασικές απαιτήσεις που καθορίζονται στο παράρτημα V του κανονισμού (ΕΕ) 2018/1139, όλοι οι φορείς εκμετάλλευσης ανεμόπτερων που υπάγονται στον παρόντα κανονισμό, εξαιρουμένων των φορέων σχεδιασμού ή παραγωγής οι οποίοι εκτελούν ορισμένες λειτουργίες, θα πρέπει να υπόκεινται σε μια σειρά βασικών απαιτήσεων.

                     (5)

                     Λαμβανομένου υπόψη του λιγότερο σύνθετου χαρακτήρα και της μικρότερης κλίμακας των εμπορικών λειτουργιών με ανεμόπτερα σε σύγκριση με άλλες μορφές εμπορικών αεροπορικών μεταφορών και με εφαρμογή προσέγγισης βάσει διακινδύνευσης, είναι σκόπιμο για τις εμπορικές λειτουργίες με ανεμόπτερα να απαιτείται εκ των προτέρων μόνον η υποβολή δήλωσης στην αρμόδια αρχή, όπως καθορίζεται στο άρθρο 30 παράγραφος 1 στοιχείο α) του κανονισμού (ΕΕ) 2018/1139. Ο παρών κανονισμός καθορίζει λεπτομερείς κανόνες για την υποβολή των εν λόγω δηλώσεων.

                     (6)

                     Λαμβανομένης υπόψη της ειδικής φύσης ορισμένων λειτουργιών και με εφαρμογή προσέγγισης βάσει διακινδύνευσης είναι σκόπιμο να εξαιρεθούν ορισμένες λειτουργίες με ανεμόπτερα από την απαίτηση εκ των προτέρων υποβολής δήλωσης.

                     (7)

                     Για να διασφαλιστεί η ομαλή μετάβαση και για να δοθεί σε όλα τα ενδιαφερόμενα μέρη επαρκής χρόνος προετοιμασίας για την εφαρμογή του εν λόγω νέου καθεστώτος, ο παρών κανονισμός θα πρέπει να αρχίσει να εφαρμόζεται έξι μήνες από την έναρξη ισχύος του.

                     (8)

                     Ο Οργανισμός της Ευρωπαϊκής Ένωσης για την Ασφάλεια της Αεροπορίας κατάρτισε σχέδιο εκτελεστικών κανόνων και το υπέβαλε ως γνώμη (3) στην Επιτροπή, σύμφωνα με το άρθρο 75 παράγραφος 2 στοιχεία β) και γ) και το άρθρο 76 παράγραφος 1 του κανονισμού (ΕΕ) 2018/1139.

                     (9)

                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 127 του κανονισμού (ΕΕ) 2018/1139,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Αντικείμενο και πεδίο εφαρμογής
            Ο παρών κανονισμός καθορίζει λεπτομερείς κανόνες για τις πτητικές λειτουργίες με ανεμόπτερα, στις περιπτώσεις στις οποίες τα εν λόγω αεροσκάφη πληρούν τους όρους που καθορίζονται στο άρθρο 2 παράγραφος 1 στοιχείο β) σημεία i) και ii) του κανονισμού (ΕΕ) 2018/1139.

            Άρθρο 2
            Ορισμοί
            Για τους σκοπούς του παρόντος κανονισμού, ισχύουν οι ορισμοί του παραρτήματος I και οι ακόλουθοι ορισμοί:

                        1)

                        «ανεμόπτερο» (ή ανεμοπλάνο): βαρύτερο από τον αέρα αεροσκάφος το οποίο υποστηρίζεται στην πτήση από τη δυναμική αντίδραση του αέρα έναντι των σταθερών επιφανειών άντωσης, και του οποίου η ελεύθερη πτήση δεν εξαρτάται από κινητήρα·

                        2)

                        «κινητήρας»: διάταξη που χρησιμοποιείται ή προορίζεται να χρησιμοποιηθεί για την πρόωση μηχανοκίνητων ανεμόπτερων·

                        3)

                        «μηχανοκίνητο ανεμόπτερο»: ανεμόπτερο εξοπλισμένο με έναν ή περισσότερους κινητήρες το οποίο, με τον/τους κινητήρα/-ες εκτός λειτουργίας, διαθέτει τα χαρακτηριστικά ανεμόπτερου.

                        4)

                        «εμπορική λειτουργία»: οποιαδήποτε λειτουργία ανεμόπτερου, πραγματοποιούμενη έναντι αμοιβής ή άλλου τιμήματος, η οποία διατίθεται στο κοινό ή, εάν δεν διατίθεται στο κοινό, πραγματοποιείται βάσει σύμβασης μεταξύ φορέα εκμετάλλευσης και πελάτη, κατά την οποία ο τελευταίος δεν ασκεί έλεγχο στον φορέα εκμετάλλευσης·

                        5)

                        «αγωνιστική πτήση»: οποιαδήποτε πτητική λειτουργία με ανεμόπτερο η οποία εκτελείται για σκοπούς συμμετοχής σε αεροπορικούς αγώνες ή αγωνιστικές διοργανώσεις, συμπεριλαμβανομένης της εξάσκησης ενόψει τέτοιας λειτουργίας, καθώς και των πτήσεων προς και από αγωνιστικές διοργανώσεις·

                        6)

                        «πτητικές επιδείξεις»: οποιαδήποτε πτητική λειτουργία με ανεμόπτερο η οποία εκτελείται για σκοπούς επίδειξης ή ψυχαγωγίας στο πλαίσιο διαφημιζόμενης εκδήλωσης ανοικτής στο ευρύ κοινό, συμπεριλαμβανομένης της εξάσκησης ενόψει τέτοιας λειτουργίας και των πτήσεων από και προς τη διαφημιζόμενη εκδήλωση·

                        7)

                        «εισαγωγική πτήση»: οποιαδήποτε πτητική λειτουργία με ανεμόπτερο έναντι αμοιβής ή άλλου τιμήματος η οποία συνίσταται σε αεροτουρισμό μικρής διάρκειας, με στόχο την προσέλκυση νέων εκπαιδευόμενων ή νέων μελών, εκτελούμενη είτε από εκπαιδευτικό φορέα κατά το άρθρο 10α του κανονισμού (ΕΕ) αριθ. 1178/2011 της Επιτροπής (4), είτε από φορέα που έχει συσταθεί με σκοπό την προώθηση του αεροαθλητισμού ή της αεροπορίας αναψυχής·

                        8)

                        «αεροβατική πτήση»: σκόπιμος ελιγμός ο οποίος περιλαμβάνει απότομη αλλαγή στη στάση του ανεμόπτερου, ασυνήθιστη στάση, ή ασυνήθιστη επιτάχυνση, όχι απαραίτητη για κανονική πτήση ή για εκπαίδευση για την απόκτηση πτυχίου, πιστοποιητικού ή ειδικότητας πλην της ειδικότητας σε αεροβατική πτήση·

                        9)

                        «κύρια εγκατάσταση»: η έδρα ή το εγγεγραμμένο γραφείου φορέα εκμετάλλευσης ανεμόπτερου, στο οποίο ασκούνται οι κύριες χρηματοοικονομικές λειτουργίες και ο επιχειρησιακός έλεγχος των δραστηριοτήτων που αναφέρονται στον παρόντα κανονισμό·

                        10)

                        «συμφωνία μίσθωσης χωρίς πλήρωμα»: συμφωνία μεταξύ επιχειρήσεων βάσει της οποίας το ανεμόπτερο λειτουργεί υπό την ευθύνη του μισθωτή.

            Άρθρο 3
            Πτητικές λειτουργίες

               1.   Οι φορείς εκμετάλλευσης ανεμόπτερων λειτουργούν το ανεμόπτερο σύμφωνα με τις απαιτήσεις που καθορίζονται στο παράρτημα II.
               Το πρώτο εδάφιο δεν εφαρμόζεται σε φορείς σχεδιασμού ή παραγωγής οι οποίοι συμμορφώνονται με τα άρθρα 8 και 9, αντίστοιχα, του κανονισμού (ΕΕ) αριθ. 748/2012 της Επιτροπής (5) και λειτουργούν το ανεμόπτερο εντός του πεδίου εφαρμογής των δικαιωμάτων τους, για την εισαγωγή ή τη μετατροπή τύπων ανεμόπτερου.

               2.   Σύμφωνα με το άρθρο 30 παράγραφος 1 στοιχείο α) του κανονισμού (ΕΕ) 2018/1139, οι φορείς εκμετάλλευσης ανεμόπτερων προβαίνουν σε εμπορικές λειτουργίες μόνον αφού δηλώσουν στην αρμόδια αρχή την ικανότητα και τα μέσα που διαθέτουν για την εκτέλεση των καθηκόντων που σχετίζονται με τη λειτουργία του ανεμόπτερου.
               Το πρώτο εδάφιο δεν εφαρμόζεται στις ακόλουθες λειτουργίες με ανεμόπτερα:

                           α)

                           λειτουργίες επιμερισμένου κόστους, υπό τον όρο ότι το άμεσο κόστος της πτήσης του ανεμόπτερου, καθώς και η αναλογική συνεισφορά στο ετήσιο κόστος αποθήκευσης, ασφάλισης και συντήρησης του ανεμόπτερου, επιμερίζεται σε όλους τους επιβαίνοντες του ανεμόπτερου·

                           β)

                           αγωνιστικές πτήσεις ή πτητικές επιδείξεις, υπό τον όρο ότι η αμοιβή ή το πιθανό τίμημα για τις εν λόγω πτήσεις περιορίζεται στην ανάκτηση του άμεσου κόστους της πτήσης του ανεμόπτερου και σε αναλογική συνεισφορά στο ετήσιο κόστος αποθήκευσης, ασφάλισης και συντήρησης του ανεμόπτερου, καθώς και σε έπαθλα των οποίων η αξία δεν υπερβαίνει την αξία που έχει καθορίσει η αρμόδια αρχή·

                           γ)

                           εισαγωγικές πτήσεις, πτήσεις για σκοπούς πτώσης με αλεξίπτωτο, ρυμούλκηση ανεμοπτέρων ή αεροβατικές πτήσεις που εκτελούνται είτε από εκπαιδευτικό φορέα που έχει την κύρια εγκατάστασή του σε κράτος μέλος και αναφέρεται στο άρθρο 10α του κανονισμού (ΕΕ) αριθ. 1178/2011, είτε από φορέα που έχει συσταθεί με σκοπό την προώθηση του αεροαθλητισμού ή της αεροπορίας αναψυχής, υπό τον όρο ότι ο εν λόγω φορέας λειτουργεί το ανεμόπτερο υπό την ιδιότητά τους ως ιδιοκτήτης του ή δυνάμει συμφωνίας μίσθωσης χωρίς πλήρωμα, ότι η πτήση δεν παράγει κέρδη που διανέμονται εκτός του φορέα και ότι οι εν λόγω πτήσεις αποτελούν περιθωριακή μόνο δραστηριότητα του φορέα·

                           δ)

                           εκπαιδευτικές πτήσεις, οι οποίες εκτελούνται από εκπαιδευτικό φορέα που έχει την κύρια εγκατάστασή του σε κράτος μέλος και αναφέρεται στο άρθρο 10α του κανονισμού (ΕΕ) αριθ. 1178/2011.

            Άρθρο 4
            Έναρξη ισχύος και εφαρμογή
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 9 Ιουλίου 2019.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 14 Δεκεμβρίου 2018.

                  Για την Επιτροπή

                  Ο Πρόεδρος

               Jean-Claude JUNCKER

            (1)  ΕΕ L 212 της 22.8.2018, σ. 1.

            (2)  Κανονισμός (ΕΕ) αριθ. 965/2012 της Επιτροπής, της 5ης Οκτωβρίου 2012, για καθορισμό τεχνικών απαιτήσεων και διοικητικών διαδικασιών όσον αφορά τις πτητικές λειτουργίες δυνάμει του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου (ΕΕ L 296 της 25.10.2012, σ. 1).

            (3)  Γνώμη αριθ. 07/2017 του Ευρωπαϊκού Οργανισμού Ασφάλειας της Αεροπορίας, της 23ης Αυγούστου 2017, για σχέδιο κανονισμού της Επιτροπής σχετικά με την αναθεώρηση των ευρωπαϊκών κανόνων λειτουργίας για τα ανεμόπτερα.

            (4)  Κανονισμός (ΕΕ) αριθ. 1178/2011 της Επιτροπής, της 3ης Νοεμβρίου 2011, για τον καθορισμό τεχνικών απαιτήσεων και διοικητικών διαδικασιών όσον αφορά το ιπτάμενο προσωπικό πολιτικής αεροπορίας δυνάμει του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου (ΕΕ L 311 της 25.11.2011, σ. 1).

            (5)  Κανονισμός (ΕΕ) αριθ. 748/2012 της Επιτροπής, της 3ης Αυγούστου 2012, σχετικά με τον καθορισμό εκτελεστικών κανόνων για την πιστοποίηση αξιοπλοΐας και την περιβαλλοντική πιστοποίηση αεροσκαφών και των σχετικών προϊόντων, εξαρτημάτων και εξοπλισμού, καθώς και για την πιστοποίηση φορέων σχεδιασμού και παραγωγής (ΕΕ L 224 της 21.8.2012, σ. 1).

            ΠΑΡΑΡΤΗΜΑ I

               ΟΡΙΣΜΟΙ

            [ΜΕΡΟΣ-DEF]
            Για τους σκοπούς του παραρτήματος II ισχύουν οι ακόλουθοι ορισμοί:

                        1.

                        «αποδεκτά μέσα συμμόρφωσης (AMC)»: μη δεσμευτικά πρότυπα που έχει εγκρίνει ο Οργανισμός για να αποδεικνύεται ο τρόπος συμμόρφωσης με τον κανονισμό (ΕΕ) 2018/1139 και τις εκτελεστικές πράξεις του·

                        2.

                        «εναλλακτικά μέσα συμμόρφωσης (AltMOC)»: τα μέσα που παρέχουν εναλλακτική δυνατότητα αντί υφιστάμενου αποδεκτού μέσου συμμόρφωσης ή εκείνα που παρέχουν νέα μέσα για την επίτευξη συμμόρφωσης με τον κανονισμό (ΕΕ) 2018/1139 και τις εκτελεστικές πράξεις του, για τα οποία ο Οργανισμός δεν έχει εγκρίνει σχετικά αποδεκτά μέσα συμμόρφωσης (AMC)·

                        3.

                        «κυβερνήτης»: ο χειριστής που ορίζεται υπεύθυνος και αναλαμβάνει την ευθύνη για την ασφαλή διεξαγωγή της πτήσης·

                        4.

                        «εγχειρίδιο πτήσης του αεροσκάφους (AFM)»: το έγγραφο που περιέχει τους εφαρμοστέους και εγκεκριμένους περιορισμούς πτητικής λειτουργίας και τις λοιπές πληροφορίες που αφορούν το ανεμόπτερο·

                        5.

                        «ψυχοδραστικές ουσίες»: το οινόπνευμα, τα οπιοειδή, τα κανναβινοειδή, τα ηρεμιστικά και τα υπνωτικά, η κοκαΐνη, άλλα ψυχοδιεγερτικά, παραισθησιογόνα και πτητικοί διαλύτες, πλην της καφεΐνης και του καπνού·

                        6.

                        «κρίσιμα στάδια της πτήσης»: η διαδρόμηση απογείωσης, το ίχνος της πτήσης κατά την απογείωση, η τελική προσέγγιση, η αποτυχημένη προσέγγιση, η προσγείωση, καθώς και η κλίση στροφής κατά την προσγείωση και κάθε άλλο στάδιο της πτήσης που, κατά την κρίση του κυβερνήτη, είναι κρίσιμο για την ασφαλή λειτουργία του ανεμόπτερου·

                        7.

                        «τοποθεσία λειτουργίας»: τοποθεσία, πλην του αεροδρομίου, που επιλέγει ο κυβερνήτης ή ο φορέας εκμετάλλευσης για την προσγείωση ή την απογείωση·

                        8.

                        «μέλος του πληρώματος»: πρόσωπο στο οποίο φορέας εκμετάλλευσης αναθέτει την άσκηση καθηκόντων εντός του ανεμόπτερου, όταν το πρόσωπο αυτό δεν είναι ο ίδιος ο κυβερνήτης, υπό την επίβλεψη του κυβερνήτη·

                        9.

                        «ηλεκτρονική τσάντα πτήσης (EFB)»: ηλεκτρονικό σύστημα πληροφοριών, με εξοπλισμό και εφαρμογές για το πλήρωμα πτήσης, το οποίο επιτρέπει την αποθήκευση, την επικαιροποίηση, την απεικόνιση και την επεξεργασία των λειτουργιών EFB με σκοπό την υποστήριξη πτητικών λειτουργιών ή καθηκόντων·

                        10.

                        «επικίνδυνα εμπορεύματα»: αντικείμενα ή ουσίες που μπορούν να θέσουν σε κίνδυνο την υγεία, την ασφάλεια, περιουσιακά στοιχεία ή το περιβάλλον και περιλαμβάνονται στον κατάλογο επικίνδυνων αντικειμένων των τεχνικών οδηγιών ή έχουν χαρακτηριστεί ως επικίνδυνα σύμφωνα με αυτές τις οδηγίες·

                        11.

                        «τεχνικές οδηγίες»: η τελευταία ισχύουσα έκδοση των «τεχνικών οδηγιών για την ασφαλή αεροπορική μεταφορά επικινδύνων εμπορευμάτων», καθώς και η συμπλήρωσή τους και τυχόν προσθήκες τους, που έχει δημοσιεύσει ο ΔΟΠΑ στο έγγραφο αριθ. 9284-AN/905·

                        12.

                        «ειδικευμένη πτητική λειτουργία ανεμόπτερου»: οποιαδήποτε εμπορική ή μη πτητική λειτουργία με ανεμόπτερο, ο κύριος σκοπός της οποίας δεν σχετίζεται με συνήθεις λειτουργίες αθλητισμού και αναψυχής, πλην των πτητικών λειτουργιών αλεξίπτωτου, των πτήσεων μέσων ενημέρωσης, των τηλεοπτικών ή κινηματογραφικών πτήσεων, των πτητικών επιδείξεων ή παρόμοιων ειδικευμένων δραστηριοτήτων·

                        13.

                        «νύχτα»: το χρονικό διάστημα από το τέλος του αστικού λυκόφωτος έως την αρχή του αστικού λυκαυγούς. Το αστικό λυκόφως τελειώνει το απόγευμα όταν το κέντρο του δίσκου του ήλιου βρίσκεται 6 μοίρες κάτω από τον ορίζοντα και αρχίζει το πρωί όταν το κέντρο του δίσκου του ήλιου βρίσκεται 6 μοίρες κάτω από τον ορίζοντα·

            ΠΑΡΑΡΤΗΜΑ II

               ΠΤΗΤΙΚΕΣ ΛΕΙΤΟΥΡΓΙΕΣ ΑΝΕΜΟΠΤΕΡΟΥ

            [ΜΕΡΟΣ-SAO]

               ΤΜΗΜΑ GEN

                  ΓΕΝΙΚΕΣ ΑΠΑΙΤΗΣΕΙΣ

               SAO.GEN.100 Πεδίο εφαρμογής

            Σύμφωνα με το άρθρο 3, στο παρόν τμήμα καθορίζονται οι απαιτήσεις που πρέπει να πληροί κάθε φορέας εκμετάλλευσης ανεμόπτερου, πλην των φορέων σχεδιασμού ή παραγωγής που αναφέρονται στο άρθρο 3 παράγραφος 1 δεύτερο εδάφιο.

               SAO.GEN.105 Αρμόδια αρχή

            Ως αρμόδια αρχή νοείται η αρχή που ορίζει το κράτος μέλος στο οποίο ο φορέας εκμετάλλευσης έχει την κύρια εγκατάστασή του ή, εάν ο φορέας εκμετάλλευσης δεν έχει κύρια επιχειρηματική έδρα, ο τόπος εγκατάστασης ή διαμονής του. Η εν λόγω αρχή υπόκειται στις απαιτήσεις του άρθρου 3 του κανονισμού (ΕΕ) αριθ. 965/2012 σύμφωνα με το άρθρο 1 παράγραφος 7 του εν λόγω κανονισμού.

               SAO.GEN.110 Απόδειξη συμμόρφωσης

                        α)

                        Κατόπιν αιτήματος της αρμόδιας αρχής που ελέγχει τη συνεχή συμμόρφωση φορέα εκμετάλλευσης σύμφωνα με την ARO.GEN.300 στοιχείο α) σημείο 2) του παραρτήματος II του κανονισμού (ΕΕ) αριθ. 965/2012, ο φορέας εκμετάλλευσης αποδεικνύει τη συμμόρφωσή του με τις βασικές απαιτήσεις που καθορίζονται στο παράρτημα V του κανονισμού (ΕΕ) 2018/1139 και με τις απαιτήσεις του παρόντος κανονισμού.

                        β)

                        Προκειμένου να αποδείξει τη συμμόρφωσή του, ο φορέας εκμετάλλευσης μπορεί να αναφέρει τα ακόλουθα μέσα:

                                    (1)

                                    αποδεκτά μέσα συμμόρφωσης (AMC)·

                                    (2)

                                    εναλλακτικά μέσα συμμόρφωσης (AltMoC).

               SAO.GEN.115 Εισαγωγικές πτήσεις

            Οι εισαγωγικές πτήσεις:

                        α)

                        εκτελούνται με κανόνες πτήσης εξ όψεως (VFR) κατά τη διάρκεια της ημέρας· και

                        β)

                        επιβλέπονται όσον αφορά την ασφαλή εκτέλεσή τους από πρόσωπο που έχει ορίσει ο αρμόδιος για τις εισαγωγικές πτήσεις φορέας.

               SAO.GEN.120 Άμεση αντίδραση σε πρόβλημα ασφάλειας

            Ο φορέας εκμετάλλευσης εφαρμόζει:

                        α)

                        τα μέτρα ασφάλειας που έχει ορίσει η αρμόδια αρχή σύμφωνα με την ARO.GEN.135 στοιχείο γ) του παραρτήματος II του κανονισμού (ΕΕ) αριθ. 965/2012· και

                        β)

                        τις οδηγίες αξιοπλοΐας και άλλες υποχρεωτικές πληροφορίες που εκδίδει ο Οργανισμός σύμφωνα με το άρθρο 77 παράγραφος 1 στοιχείο η) του κανονισμού (ΕΕ) 2018/1139.

               SAO.GEN.125 Ορισμός κυβερνήτη

            Ο φορέας εκμετάλλευσης ορίζει κυβερνήτη ο οποίος είναι ειδικευμένος να ενεργεί ως κυβερνήτης σύμφωνα με το παράρτημα I του κανονισμού (ΕΕ) αριθ. 1178/2011.

               SAO.GEN.130 Ευθύνες του κυβερνήτη

            Ο κυβερνήτης:

                        α)

                        είναι υπεύθυνος για την ασφάλεια του ανεμόπτερου και κάθε επιβαίνοντος κατά τη διάρκεια των πτητικών λειτουργιών του ανεμόπτερου·

                        β)

                        είναι υπεύθυνος για την έναρξη, τη συνέχιση ή τον τερματισμό πτήσης για λόγους ασφάλειας·

                        γ)

                        διασφαλίζει την τήρηση όλων των εφαρμοστέων επιχειρησιακών διαδικασιών και των καταλόγων ελέγχου·

                        δ)

                        αρχίζει την πτήση μόνον εφόσον βεβαιωθεί για την τήρηση όλων των λειτουργικών απαιτήσεων, ως εξής:

                                    (1)

                                    το ανεμόπτερο είναι αξιόπλοο·

                                    (2)

                                    το ανεμόπτερο είναι δεόντως νηολογημένο·

                                    (3)

                                    τα όργανα και ο εξοπλισμός που απαιτούνται για την εκτέλεση της πτήσης έχουν εγκατασταθεί στο ανεμόπτερο και λειτουργούν·

                                    (4)

                                    η μάζα του ανεμόπτερου και η θέση του κέντρου βάρους του επιτρέπουν την εκτέλεση της πτήσης εντός των ορίων που καθορίζονται στο εγχειρίδιο πτήσης του αεροσκάφους (AFM)·

                                    (5)

                                    όλος ο εξοπλισμός και οι αποσκευές έχουν φορτωθεί και αποθηκευτεί ασφαλώς και παραμένει δυνατή η εκκένωση έκτακτης ανάγκης· και

                                    (6)

                                    σε καμία στιγμή κατά τη διάρκεια της πτήσης δεν σημειώνεται υπέρβαση των λειτουργικών περιορισμών του ανεμόπτερου, όπως ορίζονται στο AFΜ·

                        ε)

                        εξασφαλίζει τη διεξαγωγή επιθεώρησης προ πτήσης, όπως ορίζεται στο AFM·

                        στ)

                        δεν εκτελεί καθήκοντα σε ανεμόπτερο σε μία από τις ακόλουθες περιπτώσεις:

                                    (1)

                                    εάν δεν είναι σε θέση να εκτελέσει τα καθήκοντά του για οποιοδήποτε λόγο, όπως τραυματισμός, ασθένεια, φαρμακευτική αγωγή, κόπωση ή εξαιτίας της επήρειας ψυχοδραστικής ουσίας, ή εάν άλλως αισθάνεται ανίκανος προς εργασία·

                                    (2)

                                    εάν δεν πληρούνται οι εφαρμοστέες ιατρικές απαιτήσεις·

                        ζ)

                        αρνηθεί την επιβίβαση ή την αποβίβαση οποιουδήποτε προσώπου ή τη φόρτωση ή την εκφόρτωση αποσκευής που ενδέχεται να συνιστά δυνητικό κίνδυνο κατά της ασφάλειας του ανεμόπτερου ή επιβαίνοντος·

                        η)

                        δεν επιτρέπει τη μεταφορά με το ανεμόπτερο προσώπου το οποίο φαίνεται να βρίσκεται υπό την επήρεια ψυχοδραστικής ουσίας σε βαθμό που πιθανόν να θέσει σε κίνδυνο την ασφάλεια του ανεμόπτερου ή των επιβαινόντων προσώπων·

                        θ)

                        μεριμνά ώστε, κατά τη διάρκεια κρίσιμων σταδίων της πτήσης ή όποτε κριθεί αναγκαίο για λόγους ασφάλειας, όλοι οι επιβαίνοντες κάθονται και έχουν προσδεθεί με τη ζώνη ασφαλείας·

                        ι)

                        κατά της διάρκεια της πτήσης:

                                    (1)

                                    παραμένει προσδεμένος με τη ζώνη ασφαλείας· και

                                    (2)

                                    έχει συνεχώς υπό τον έλεγχό του το ανεμόπτερο, εκτός εάν αναλάβει τα χειριστήρια άλλος χειριστής·

                        ια)

                        σε περίπτωση κατάστασης έκτακτης ανάγκης που απαιτεί την άμεση λήψη απόφασης και ανάληψη δράσης, προβαίνει σε κάθε ενέργεια που κρίνει απαραίτητη λόγω των περιστάσεων. Στις περιπτώσεις αυτές, επιτρέπεται να παρεκκλίνει από κανόνες, επιχειρησιακές διαδικασίες και μεθόδους εφόσον κρίνεται αναγκαίο για λόγους ασφαλείας·

                        ιβ)

                        δεν συνεχίζει την πτήση πέραν του πλησιέστερου αποδεκτού αεροδρομίου ή τοποθεσίας λειτουργίας λόγω καιρού, όταν έχει μειωθεί σημαντικά η ικανότητά του να εκτελεί τα καθήκοντά του εξαιτίας κόπωσης, ασθένειας, έλλειψης οξυγόνου ή οποιασδήποτε άλλης αιτίας·

                        ιγ)

                        καταγράφει στο τεχνικό ημερολόγιο του αεροσκάφους ή στο ημερολόγιο του αεροσκάφους, μετά τον τερματισμό της πτήσης ή σειράς πτήσεων, τα δεδομένα χρήσης και όλα τα γνωστά ή ύποπτα ελαττώματα του ανεμόπτερου·

                        ιδ)

                        κοινοποιεί, χωρίς καθυστέρηση και με τα ταχύτερα διαθέσιμα μέσα, στην αρχή διερεύνησης ασφάλειας του κράτους στην επικράτεια του οποίου σημειώθηκε το περιστατικό και στις υπηρεσίες έκτακτης ανάγκης του εν λόγω κράτους κάθε ατύχημα ή σοβαρό περιστατικό με το ανεμόπτερο·

                        ιε)

                        υποβάλλει χωρίς καθυστέρηση στην αρμόδια αρχή αναφορά για έκνομη ενέργεια και ενημερώνει την τοπική αρχή που έχει ορίσει το κράτος στην επικράτεια του οποίου διαπράχθηκε η έκνομη ενέργεια· και

                        ιστ)

                        αναφέρει, χωρίς καθυστέρηση, στην αρμόδια μονάδα των υπηρεσιών εναέριας κυκλοφορίας (ATS) τυχόν αντιμετωπιζόμενες επικίνδυνες καιρικές συνθήκες ή συνθήκες πτήσης που είναι δυνατόν να επηρεάσουν δυσμενώς την ασφάλεια άλλου αεροσκάφους.

               SAO.GEN.135 Ευθύνες των μελών του πληρώματος

                        α)

                        Κάθε μέλος του πληρώματος είναι υπεύθυνο για την ορθή εκτέλεση των καθηκόντων του όσον αφορά τη λειτουργία του ανεμόπτερου.

                        β)

                        Κάθε μέλος του πληρώματος δεν εκτελεί καθήκοντα στο ανεμόπτερο όταν δεν είναι σε θέση για οποιοδήποτε λόγο, όπως τραυματισμός, ασθένεια, φαρμακευτική αγωγή, κόπωση ή εξαιτίας της επήρειας ψυχοδραστικής ουσίας, ή εάν άλλως αισθάνεται ανίκανο προς εργασία.

                        γ)

                        Κάθε μέλος του πληρώματος αναφέρει στον κυβερνήτη αμφότερα τα ακόλουθα:

                                    (1)

                                    κάθε αστοχία, βλάβη, δυσλειτουργία ή ελάττωμα που πιστεύει ότι μπορεί να θίξει την αξιοπλοΐα ή την ασφαλή λειτουργία του ανεμόπτερου, καθώς και των συστημάτων έκτακτης ανάγκης·

                                    (2)

                                    κάθε περιστατικό.

               SAO.GEN.140 Συμμόρφωση με νόμους, κανονισμούς και διαδικασίες

                        α)

                        Ο κυβερνήτης και κάθε άλλο μέλος του πληρώματος συμμορφώνονται με τους νόμους, τους κανονισμούς και τις διαδικασίες των κρατών στα οποία διεξάγονται πτητικές λειτουργίες.

                        β)

                        Ο κυβερνήτης είναι εξοικειωμένος με τους νόμους, τους κανονισμούς και τις διαδικασίες που άπτονται των καθηκόντων του, διέπουν τις περιοχές διέλευσης, τα αεροδρόμια, ή τις τοποθεσίες λειτουργίας που πρόκειται να χρησιμοποιηθούν, και τις αεροναυτιλιακές διευκολύνσεις.

               SAO.GEN.145 Φορητές ηλεκτρονικές συσκευές

            Ο κυβερνήτης δεν επιτρέπει σε κανέναν επιβαίνοντα να χρησιμοποιήσει φορητή ηλεκτρονική συσκευή (PED) μέσα σε ανεμόπτερο, ούτε ηλεκτρονική τσάντα πτήσης (EFB), η οποία επιδρά δυσμενώς στις επιδόσεις των συστημάτων και του εξοπλισμού του ανεμόπτερου ή στην ικανότητα λειτουργίας του.

               SAO.GEN.150 Επικίνδυνα εμπορεύματα

                        α)

                        Ο κυβερνήτης δεν επιτρέπει σε κανένα πρόσωπο να μεταφέρει επικίνδυνα εμπορεύματα εντός του ανεμόπτερου.

                        β)

                        Κρίνεται ότι επιτρέπονται εύλογες ποσότητες αντικειμένων και ουσιών που ειδάλλως θα χαρακτηρίζονταν ως επικίνδυνα εμπορεύματα, οι οποίες χρησιμοποιούνται για να διευκολυνθεί η ασφάλεια της πτήσης, εφόσον συνιστάται η μεταφορά τους με το ανεμόπτερο για τη διασφάλιση της έγκαιρης διαθεσιμότητάς τους για επιχειρησιακούς λόγους.

               SAO.GEN.155 Έγγραφα, εγχειρίδια και πληροφορίες εντός του ανεμόπτερου

                        α)

                        Σε κάθε πτήση μεταφέρονται, ως πρωτότυπα ή αντίγραφα, όλα τα κάτωθι έγγραφα, εγχειρίδια και πληροφορίες:

                                    (1)

                                    το AFM ή ισοδύναμο/-α έγγραφο/-α·

                                    (2)

                                    λεπτομέρειες του υποβληθέντος σχεδίου πτήσης στην υπηρεσία εναέριας κυκλοφορίας (ATS), όταν απαιτείται σύμφωνα με την ενότητα 4 του παραρτήματος του εκτελεστικού κανονισμού (ΕΕ) αριθ. 923/2012 της Επιτροπής (1)·

                                    (3)

                                    επικαιροποιημένοι και κατάλληλοι αεροπορικοί χάρτες της περιοχής της προβλεπόμενης πτήσης·

                                    (4)

                                    κάθε άλλο έγγραφο που μπορεί να είναι σχετικό με την πτήση ή απαιτείται από τα κράτη που αφορά η πτήση·

                                    (5)

                                    διαδικασίες και πληροφορίες οπτικών σημάτων προς χρήση από αναχαιτίζον ή αναχαιτιζόμενο αεροσκάφος.

                        β)

                        Επιπλέον, όταν απαιτείται δήλωση σύμφωνα με τη SAO.DEC.100, αντίγραφο της δήλωσης σε κάθε πτήση.

                        γ)

                        Όταν τα κάτωθι έγγραφα, εγχειρίδια και πληροφορίες δεν βρίσκονται εντός του αεροσκάφους, παραμένουν όλα διαθέσιμα στο αεροδρόμιο ή στην τοποθεσία λειτουργίας ως πρωτότυπα ή αντίγραφα:

                                    (1)

                                    το πιστοποιητικό νηολόγησης·

                                    (2)

                                    το πιστοποιητικό αξιοπλοΐας, καθώς και τα παραρτήματά του·

                                    (3)

                                    το πιστοποιητικό επιθεώρησης της αξιοπλοΐας·

                                    (4)

                                    το πιστοποιητικό θορύβου, εάν το πιστοποιητικό θορύβου έχει εκδοθεί για μηχανοκίνητο ανεμόπτερο·

                                    (5)

                                    η άδεια ασυρμάτου αεροσκάφους, εάν το ανεμόπτερο είναι εφοδιασμένο με εξοπλισμό ραδιοεπικοινωνίας σύμφωνα με τη SAO.IDE.130·

                                    (6)

                                    το/τα πιστοποιητικό/-ά ασφάλισης για αστική ευθύνη·

                                    (7)

                                    το ημερολόγιο του αεροσκάφους ή ισοδύναμο έγγραφο.

                        δ)

                        Κατά παρέκκλιση από τα στοιχεία α) και β), τα αναφερόμενα έγγραφα, εγχειρίδια και πληροφορίες επιτρέπεται να παραμείνουν στο αεροδρόμιο/στην τοποθεσία λειτουργίας για πτήσεις:

                                    (1)

                                    οι οποίες πρόκειται να παραμείνουν ορατές στο αεροδρόμιο ή στην τοποθεσία λειτουργίας· ή

                                    (2)

                                    οι οποίες πρόκειται να παραμείνουν σε απόσταση ή σε περιοχή που έχει καθορίσει η αρμόδια αρχή.

                        ε)

                        Κατόπιν αιτήματος της αρμόδιας αρχής, ο κυβερνήτης ή ο φορέας εκμετάλλευσης θέτει στη διάθεση της εν λόγω αρχής τα πρωτότυπα έγγραφα εντός της προθεσμίας που ορίζει η αρμόδια αρχή, η οποία δεν είναι μικρότερη των 24 ωρών.

               SAO.GEN.160 Ημερολόγιο αεροσκάφους

            Για κάθε πτήση ή σειρά πτήσεων, τηρούνται με τη μορφή ημερολογίου αεροσκάφους ή ισοδύναμου εγγράφου τα στοιχεία του ανεμόπτερου, του πληρώματός του και κάθε πτήσης.

               ΤΜΗΜΑ OP

                  ΕΠΙΧΕΙΡΗΣΙΑΚΕΣ ΔΙΑΔΙΚΑΣΙΕΣ

               SAO.OP.100 Χρήση αεροδρομίων και τοποθεσιών λειτουργίας

            Ο κυβερνήτης χρησιμοποιεί μόνον τα αεροδρόμια και τις τοποθεσίες λειτουργίας που αρμόζουν στον τύπο του ανεμόπτερου και στη σχετική πτητική λειτουργία.

               SAO.OP.105 Διαδικασίες μείωσης του θορύβου — μηχανοκίνητα ανεμόπτερα

            Ο κυβερνήτης λαμβάνει υπόψη τις επιχειρησιακές διαδικασίες ώστε να ελαχιστοποιείται η επίδραση του θορύβου μηχανοκίνητου ανεμόπτερου και, παράλληλα, να εξασφαλίζεται ότι προέχει η ασφάλεια ως προς τη μείωση του θορύβου.

               SAO.OP.110 Ενημέρωση επιβατών

            Ο κυβερνήτης μεριμνά ώστε, πριν από την πτήση και, κατά περίπτωση, κατά τη διάρκεια της πτήσης, ο επιβάτης να ενημερώνεται για τις κανονικές και μη κανονικές διαδικασίες και για τις διαδικασίες έκτακτης ανάγκης.

               SAO.OP.115 Μεταφορά ειδικών κατηγοριών επιβατών

            Ο κυβερνήτης μεριμνά ώστε η μεταφορά προσώπων που απαιτούν ειδικές συνθήκες, βοήθεια ή συσκευές, όταν επιβαίνουν σε ανεμόπτερο, να πραγματοποιείται υπό συνθήκες που εξασφαλίζουν την ασφάλεια του ανεμόπτερου και κάθε επιβαίνοντος ή μεταφερόμενου περιουσιακού στοιχείου.

               SAO.OP.120 Προετοιμασία πτήσης

            Πριν από την έναρξη της πτήσης, ο κυβερνήτης διασφαλίζει όλα τα ακόλουθα:

                        α)

                        ότι οι εγκαταστάσεις που απαιτούνται για την ασφαλή πτητική λειτουργία του ανεμόπτερου αρμόζουν για τον τύπο πτητικής λειτουργίας με τον οποίο πρόκειται να εκτελεσθεί η πτήση·

                        β)

                        ότι οι μετεωρολογικές συνθήκες θα επιτρέψουν την ασφαλή ολοκλήρωση της πτήσης·

                        γ)

                        στην περίπτωση μηχανοκίνητου ανεμόπτερου και όταν πρόκειται να χρησιμοποιηθεί ο κινητήρας, ότι η ποσότητα του καυσίμου ή άλλης ενέργειας επαρκεί για την ασφαλή ολοκλήρωση της πτήσης.

               SAO.OP.125 Ανεφοδιασμός και επαναφόρτιση ή αντικατάσταση συσσωρευτών με επιβαίνοντες — μηχανοκίνητα ανεμόπτερα

            Όταν υπάρχει επιβάτης σε μηχανοκίνητο ανεμόπτερο:

                        α)

                        το ανεμόπτερο δεν ανεφοδιάζεται· και

                        β)

                        δεν επαναφορτίζονται ούτε αντικαθίστανται οι συσσωρευτές πρόωσης.

               SAO.OP.130 Κάπνισμα εντός του ανεμόπτερου

            Δεν επιτρέπεται το κάπνισμα εντός του ανεμόπτερου σε κανένα στάδιο της πτήσης.

               SAO.OP.135 Μετεωρολογικές συνθήκες

            Ο κυβερνήτης αρχίζει ή συνεχίζει μια πτήση μόνον εφόσον, σύμφωνα με τις πλέον πρόσφατες διαθέσιμες μετεωρολογικές πληροφορίες, παραμένει δυνατή η επιλογή ασφαλούς προσγείωσης.

               SAO.OP.140 Πάγος και άλλα είδη ρύπανσης — επίγειες διαδικασίες

            Ο κυβερνήτης αρχίζει την απογείωση μόνον εάν το ανεμόπτερο δεν φέρει κανένα κατάλοιπο που μπορεί να επηρεάσει δυσμενώς τις επιδόσεις ή τη δυνατότητα ελέγχου του ανεμόπτερου, εκτός των περιπτώσεων που επιτρέπονται στο AFM.

               SAO.OP.145 Διαχείριση καυσίμων ή άλλων μορφών ενέργειας κατά την πτήση — μηχανοκίνητα ανεμόπτερα

            Για τα μηχανοκίνητα ανεμόπτερα, ο κυβερνήτης ελέγχει σε τακτά διαστήματα κατά τη διάρκεια της πτήσης ότι η ποσότητα του χρησιμοποιούμενου καυσίμου ή άλλης διαθέσιμης ενέργειας δεν είναι μικρότερη αυτής που απαιτείται για ασφαλή προσγείωση.

               SAO.OP.150 Χρήση συμπληρωματικού οξυγόνου

            Ο κυβερνήτης μεριμνά ώστε όλοι οι επιβαίνοντες να χρησιμοποιήσουν συμπληρωματικό οξυγόνο όποτε ο κυβερνήτης κρίνει ότι, στο απόλυτο ύψος της προβλεπόμενης πτήσης, η έλλειψη οξυγόνου ενδέχεται να οδηγήσει σε ανεπάρκεια των ικανοτήτων τους ή να τους βλάψει.

               SAO.OP.155 Ειδικευμένες πτητικές λειτουργίες ανεμόπτερου

                        α)

                        Πριν από την έναρξη ειδικευμένης πτητικής λειτουργίας ανεμόπτερου, ο κυβερνήτης διενεργεί αξιολόγηση διακινδύνευσης, αποτιμώντας την πολυπλοκότητα της δραστηριότητας, ώστε να προσδιοριστούν οι κίνδυνοι και η σχετική διακινδύνευση της προβλεπόμενης πτητικής λειτουργίας και να λάβει μέτρα μετριασμού τους, εφόσον είναι αναγκαίο.

                        β)

                        Ειδικευμένη πτητική λειτουργία ανεμόπτερου εκτελείται σύμφωνα με κατάλογο ελέγχου. Ο κυβερνήτης καταρτίζει τον εν λόγω κατάλογο ελέγχου και εξασφαλίζει ότι αρμόζει για την ειδικευμένη δραστηριότητα και για το χρησιμοποιούμενο ανεμόπτερο, βάσει της αξιολόγησης διακινδύνευσης και λαμβανομένων υπόψη όλων των απαιτήσεων που καθορίζονται στο παρόν παράρτημα. Σε κάθε πτήση, ο κατάλογος ελέγχου είναι άμεσα προσβάσιμος στον κυβερνήτη και στα λοιπά μέλη του πληρώματος, εφόσον αφορά την εκτέλεση των καθηκόντων τους.

                        γ)

                        Ο κυβερνήτης επανεξετάζει τακτικά και επικαιροποιεί τον κατάλογο ελέγχου εφόσον απαιτείται ώστε να λαμβάνεται δεόντως υπόψη η αξιολόγηση διακινδύνευσης.

               ΤΜΗΜΑ POL

                  ΕΠΙΔΟΣΕΙΣ ΚΑΙ ΛΕΙΤΟΥΡΓΙΚΟΙ ΠΕΡΙΟΡΙΣΜΟΙ

               SAO.POL.100 Ζύγιση

                        α)

                        Η ζύγιση του ανεμόπτερου πραγματοποιείται από τον κατασκευαστή του ανεμόπτερου ή σύμφωνα με το παράρτημα I του κανονισμού (ΕΕ) αριθ. 1321/2014 της Επιτροπής (2).

                        β)

                        Ο φορέας εκμετάλλευσης μεριμνά ώστε η μάζα του ανεμόπτερου να εξακριβώνεται με ζύγισή του πριν από την πρώτη θέση του σε λειτουργία. Τα συσσωρευμένα αποτελέσματα των τροποποιήσεων και των επισκευών στη μάζα λαμβάνονται υπόψη και τεκμηριώνονται κατάλληλα. Τα εν λόγω στοιχεία διατίθενται στον κυβερνήτη. Το ανεμόπτερο ζυγίζεται εκ νέου, εφόσον δεν είναι γνωστή η επίδραση τροποποιήσεων ή επισκευών στη μάζα.

               SAO.POL.105 Επιδόσεις — γενικά

            Ο κυβερνήτης χειρίζεται ανεμόπτερο μόνον εφόσον οι επιδόσεις του ανεμόπτερου αρμόζουν για να πληροί τις απαιτήσεις που καθορίζονται στο παράρτημα του εκτελεστικού κανονισμού (ΕΕ) αριθ. 923/2012 και κάθε άλλον περιορισμό εφαρμοστέο για την πτήση, τον εναέριο χώρο, τα αεροδρόμια ή τις τοποθεσίες λειτουργίας που χρησιμοποιούνται, διασφαλίζοντας ότι χρησιμοποιείται η τελευταία διαθέσιμη έκδοση κάθε αεροναυτικού και γεωγραφικού χάρτη.

               ΤΜΗΜΑ IDE

                  ΟΡΓΑΝΑ, ΔΕΔΟΜΕΝΑ ΚΑΙ ΕΞΟΠΛΙΣΜΟΣ

               SAO.IDE.100 Όργανα και εξοπλισμός — γενικά

                        α)

                        Τα όργανα και ο εξοπλισμός που απαιτούνται βάσει του παρόντος τμήματος εγκρίνονται σύμφωνα με το παράρτημα I του κανονισμού (ΕΕ) αριθ. 748/2012 ή, σε περίπτωση νηολόγησης σε τρίτη χώρα, με τις απαιτήσεις αξιοπλοΐας του κράτους νηολόγησης, εάν πληρούται ένας από τους κάτωθι όρους:

                                    (1)

                                    χρησιμοποιούνται από το πλήρωμα πτήσης για τον έλεγχο του ίχνους πτήσης·

                                    (2)

                                    χρησιμοποιούνται για τη συμμόρφωση προς τις SAO.IDE.130 ή SAO.IDE.135·

                                    (3)

                                    έχουν εγκατασταθεί μόνιμα στο ανεμόπτερο.

                        β)

                        Κατά παρέκκλιση από το στοιχείο α), δεν χρειάζεται έγκριση για όλα τα κάτωθι όργανα ή εξοπλισμό των οποίων η ύπαρξη απαιτείται βάσει του παρόντος τμήματος:

                                    (1)

                                    ανεξάρτητοι φορητοί φανοί·

                                    (2)

                                    ρολόι ακριβείας·

                                    (3)

                                    εξοπλισμός επιβίωσης και σηματοδότησης.

                        γ)

                        Τα όργανα και ο εξοπλισμός είναι εύκολα στον χειρισμό τους ή στην πρόσβασή τους από τη θέση από την οποία ο κυβερνήτης ή το μέλος του πληρώματος πτήσης χρειάζεται να τα χρησιμοποιεί καθήμενος.

               SAO.IDE.105 Όργανα πτήσης και πλοήγησης

                        α)

                        Τα ανεμόπτερα είναι εξοπλισμένα με όργανα μέτρησης και απεικόνισης όλων των κάτωθι:

                                    (1)

                                    του χρόνου σε ώρες και λεπτά,

                                    (2)

                                    του βαρομετρικού ύψους·

                                    (3)

                                    της ενδεικνυόμενης ταχύτητας του αέρα·

                                    (4)

                                    για τα μηχανοκίνητα ανεμόπτερα, της μαγνητικής πορείας,

                        β)

                        Επιπροσθέτως του στοιχείου α), όταν το ανεμόπτερο λειτουργεί σε συνθήκες υπό τις οποίες δεν μπορεί να διατηρηθεί στο επιθυμητό ίχνος πτήσης χωρίς την προσφυγή σε ένα ή περισσότερα πρόσθετα όργανα, κατά την πτήση σε νέφη ή όταν λειτουργεί τη νύχτα, τα ανεμόπτερα είναι εξοπλισμένα με όργανα μέτρησης και απεικόνισης όλων των κάτωθι:

                                    (1)

                                    της κατακόρυφης ταχύτητας·

                                    (2)

                                    της στάσης ή των στροφών και κλίσεων·

                                    (3)

                                    της μαγνητικής πορείας.

               SAO.IDE.110 Φώτα πτητικής λειτουργίας

            Τα ανεμόπτερα που λειτουργούν τη νύχτα είναι εξοπλισμένα με όλα τα ακόλουθα:

                        α)

                        σύστημα φώτων αποφυγής σύγκρουσης·

                        β)

                        φώτα πλοήγησης/θέσης·

                        γ)

                        φως προσγείωσης·

                        δ)

                        φωτισμό τροφοδοτούμενο από το ηλεκτρικό σύστημα του ανεμόπτερου για την παροχή επαρκούς φωτός για όλα τα βασικά όργανα και τον εξοπλισμό για την ασφαλή λειτουργία του ανεμοπτέρου·

                        ε)

                        ανεξάρτητο φορητό φανό για τον σταθμό κυβερνήτη και κάθε άλλο σταθμό μέλους πληρώματος πτήσης.

               SAO.IDE.115 Συμπληρωματικό οξυγόνο

            Τα ανεμόπτερα που εκτελούν πτήση, όταν απαιτείται συμπληρωματικό οξυγόνο σύμφωνα με τη SAO.OP.150, είναι εξοπλισμένα με συσκευή αποθήκευσης και παροχής οξυγόνου, ικανή να αποθηκεύει και να παρέχει την απαιτούμενη ποσότητα οξυγόνου.

               SAO.IDE.120 Σωσίβιος εξοπλισμός και εξοπλισμός σηματοδότησης – πτήσεις πάνω από ύδατα

            Πριν από την έναρξη της πτήσης, ο κυβερνήτης ανεμόπτερου που λειτουργεί επάνω από ύδατα προσδιορίζει τη διακινδύνευση επιβίωσης κάθε επιβαίνοντος στο ανεμόπτερο σε περίπτωση προσθαλάσσωσης. Βάσει της εν λόγω διακινδύνευσης, αποφαίνεται αν είναι αναγκαίος ο εφοδιασμός με σωσίβιο εξοπλισμό και εξοπλισμό σηματοδότησης.

               SAO.IDE.125 Σωσίβιος εξοπλισμός και εξοπλισμός σηματοδότησης – δυσκολίες έρευνας και διάσωσης

            Τα ανεμόπτερα που λειτουργούν επάνω από περιοχές όπου η έρευνα και η διάσωση (SAR) είναι εξαιρετικά δυσχερείς, είναι εφοδιασμένα με σωσίβιο εξοπλισμό και εξοπλισμό σηματοδότησης κατάλληλο για την περιοχή επάνω από την οποία ίπτανται.

               SAO.IDE.130 Εξοπλισμός ραδιοεπικοινωνίας

            Τα ανεμόπτερα διαθέτουν εξοπλισμό ραδιοεπικοινωνίας ώστε να είναι δυνατή η επικοινωνία που απαιτείται σύμφωνα με το προσάρτημα 4 του παραρτήματος του εκτελεστικού κανονισμού (ΕΕ) αριθ. 923/2012 και, εάν η πτήση εκτελείται στον εναέριο χώρο τρίτης χώρας, σύμφωνα με το δίκαιο της εν λόγω τρίτης χώρας.

               SAO.IDE.135 Αναμεταδότης

            Τα ανεμόπτερα είναι εξοπλισμένα με αναμεταδότη δευτερεύοντος ραντάρ επιτήρησης (SSR) που διαθέτει όλες τις απαιτούμενες ικανότητες σύμφωνα με τη SERA.6005 στοιχείο β) του παραρτήματος του εκτελεστικού κανονισμού (ΕΕ) αριθ. 923/2012 και, εάν η πτήση εκτελείται στον εναέριο χώρο τρίτης χώρας, σύμφωνα με το δίκαιο της εν λόγω τρίτης χώρας.

               ΤΜΗΜΑ DEC

                  ΔΗΛΩΣΗ

               SAO.DEC.100 Δήλωση

                        α)

                        Στη δήλωση κατά το άρθρο 3 παράγραφος 2, ο φορέας εκμετάλλευσης βεβαιώνει ότι συμμορφώνεται και θα συνεχίσει να συμμορφώνεται με τις βασικές απαιτήσεις που καθορίζονται στο παράρτημα V του κανονισμού (ΕΕ) 2018/1139 και με τις απαιτήσεις του παρόντος κανονισμού.

                        β)

                        Ο φορέας εκμετάλλευσης περιλαμβάνει στη δήλωση όλες τις ακόλουθες πληροφορίες:

                                    (1)

                                    την επωνυμία του φορέα εκμετάλλευσης·

                                    (2)

                                    τον τόπο της κύριας εγκατάστασής του·

                                    (3)

                                    τα στοιχεία επικοινωνίας του φορέα εκμετάλλευσης·

                                    (4)

                                    την ημερομηνία έναρξης της πτητικής λειτουργίας και, κατά περίπτωση, την ημερομηνία μεταβολής της έναρξης ισχύος υφιστάμενης δήλωσης·

                                    (5)

                                    όσον αφορά όλα τα ανεμόπτερα που χρησιμοποιούνται για την εμπορική πτητική λειτουργία, τον τύπο του ανεμόπτερου, τον αριθμό νηολόγησης, την κύρια βάση, τον τύπο πτητικής λειτουργίας και τον φορέα διαχείρισης της διαρκούς αξιοπλοΐας.

                        γ)

                        Ο φορέας εκμετάλλευσης, κατά την υποβολή της δήλωσης, κοινοποιεί στην αρμόδια αρχή τον κατάλογο εναλλακτικών μέσων συμμόρφωσης (AltMoC) προς απόδειξη της συμμόρφωσης, εφόσον του ζητηθεί σύμφωνα με την SAO.GEN.110. Ο εν λόγω κατάλογος περιέχει αναφορές στα αντίστοιχα αποδεκτά μέσα συμμόρφωσης (AMC).

                        δ)

                        Κατά την υποβολή της δήλωσης, ο φορέας εκμετάλλευσης χρησιμοποιεί το έντυπο που περιέχει το προσάρτημα του παρόντος παραρτήματος.

               SAO.DEC.105 Αλλαγές στη δήλωση και παύση εμπορικών πτητικών λειτουργιών

                        α)

                        Ο φορέας εκμετάλλευσης κοινοποιεί χωρίς καθυστέρηση στην αρμόδια αρχή τυχόν μεταβολές των περιστάσεων που επηρεάζουν τη συμμόρφωσή του με τις βασικές απαιτήσεις που καθορίζονται στο παράρτημα V του κανονισμού (ΕΕ) 2018/1139 και με τις απαιτήσεις του παρόντος κανονισμού, όπως έχουν δηλωθεί στην αρμόδια αρχή, καθώς και τυχόν μεταβολές των πληροφοριών κατά τη SAO.DEC.100 στοιχείο β) και στον κατάλογο εναλλακτικών μέσων συμμόρφωσης (AltMoC) κατά τη SAO.DEC.100 στοιχείο γ), όπως έχουν περιληφθεί ή επισυναφθεί στη δήλωση.

                        β)

                        Ο φορέας εκμετάλλευσης κοινοποιεί χωρίς καθυστέρηση στην αρμόδια αρχή την ημερομηνία κατά την οποία παύει τις εμπορικές πτητικές λειτουργίες με ανεμόπτερο.

               (1)  Εκτελεστικός κανονισμός (ΕΕ) αριθ. 923/2012 της Επιτροπής, της 26ης Σεπτεμβρίου 2012, για καθορισμό των κοινών κανόνων αέρος και των επιχειρησιακών διατάξεων σχετικά με τις υπηρεσίες και τις διαδικασίες αεροναυτιλίας και την τροποποίηση του εκτελεστικού κανονισμού (ΕΕ) αριθ. 1035/2011 και των κανονισμών (ΕΚ) αριθ. 1265/2007, (ΕΚ) αριθ. 1794/2006, (ΕΚ) αριθ. 730/2006, (ΕΚ) αριθ. 1033/2006 και (ΕΕ) αριθ. 255/2010 (ΕΕ L 281 της 13.10.2012, σ. 1).

               (2)  Κανονισμός (ΕΕ) αριθ. 1321/2014 της Επιτροπής, της 26ης Νοεμβρίου 2014, για τη διαρκή αξιοπλοΐα του αεροσκάφους και των αεροναυτικών προϊόντων, εξαρτημάτων και εξοπλισμού και για την έγκριση των φορέων και του προσωπικού που είναι αρμόδιοι για τα εν λόγω καθήκοντα (ΕΕ L 362 της 17.12.2014, σ. 1).

               Προσάρτημα
               Κείμενο της εικόνας

                  ΔΗΛΩΣΗ
                  σύμφωνα με τον εκτελεστικό κανονισμό (ΕΕ) 2018/1976 της Επιτροπής
                  Φορέας εκμετάλλευσης
                  Επωνυμία:
                  Τόπος κύριας εγκατάστασης του φορέα εκμετάλλευσης:
                  Στοιχεία επικοινωνίας:
                  Πτητική λειτουργία ανεμόπτερου
                  Ημερομηνία έναρξης της εμπορικής πτητικής λειτουργίας και, κατά περίπτωση, ημερομηνία μεταβολής υφιστάμενης εμπορικής πτητικής λειτουργίας:
                  Πληροφορίες σχετικά με το/τα χρησιμοποιούμενο/-α ανεμόπτερο/-α, την/τις εμπορική/-ές πτητική/-ές λειτουργία/-ες και τη διαχείριση της διαρκούς αξιοπλοΐας: (1)
                  Κατά περίπτωση, κατάλογος εναλλακτικών μέσων συμμόρφωσης (AltMoC) με παραπομπές στα συναφή αποδεκτά μέσα συμμόρφωσης (AMC) (παράρτημα παρούσας δήλωσης):
                  Δηλώσεις
                  Ο φορέας εκμετάλλευσης συμμορφώνεται και θα συνεχίσει να συμμορφώνεται με τις βασικές απαιτήσεις που καθορίζονται στο παράρτημα V του κανονισμού (ΕΕ) 2018/1139 και με τις απαιτήσεις του εκτελεστικού κανονισμού (ΕΕ) 2018/1976.
                  Πιο συγκεκριμένα, ο φορέας εκμετάλλευσης εκτελεί τις εμπορικές πτητικές λειτουργίες του σύμφωνα με τις κάτωθι απαιτήσεις του παραρτήματος II του εκτελεστικού κανονισμού (ΕΕ) 2018/1976:
                  Όλα τα υπό εκμετάλλευση ανεμόπτερα διαθέτουν πιστοποιητικό αξιοπλοΐας (4) που έχει εκδοθεί σύμφωνα με τον κανονισμό (ΕΕ) αριθ. 748/2012.
                  Ο χειριστής είναι κάτοχος πτυχίου και ειδικοτήτων που έχουν εκδοθεί ή έχουν γίνει δεκτές σύμφωνα με το παράρτημα I του κανονισμού (ΕΕ) αριθ. 1178/2011, όπως απαιτείται με βάση την SAO.GEN.125 του παραρτήματος II.
                  Ο φορέας εκμετάλλευσης κοινοποιεί στην αρμόδια αρχή κάθε μεταβολή των περιστάσεων που επηρεάζουν τη συμμόρφωσή του με τις βασικές απαιτήσεις που ορίζονται στο παράρτημα V του κανονισμού (ΕΕ) 2018/1139 και με τις απαιτήσεις του εκτελεστικού κανονισμού (ΕΕ) 2018/1976, όπως δηλώνεται στην αρμόδια αρχή με την παρούσα δήλωση καθώς και κάθε μεταβολή των πληροφοριών και των καταλόγων εναλλακτικών μέσων συμμόρφωσης (AltMoC) που έχουν περιληφθεί και επισυναφθεί στην παρούσα δήλωση, όπως απαιτείται βάσει της SAO.DEC.100 στοιχείο γ) τουπαραρτήματος II.
                  Ο φορέας εκμετάλλευσης βεβαιώνει ότι όλες οι πληροφορίες που περιέχει η παρούσα δήλωση, καθώς και τα παραρτήματά της, είναι πλήρεις και ορθές.
                  Ημερομηνία, ονοματεπώνυμο και υπογραφή
                  Τύπος ανεμόπτερου
                  Νηολόγιο ανεμοπτέρου
                  Κύρια βάση
                  Τύπος/-οι πτητικής λειτουργίας (2)
                  Φορέας διαχείρισης της διαρκούς αξιοπλοΐας (3)
                  (1) Συμπληρώνεται ο πίνακας. Εάν δεν υπάρχει επαρκής χώρος για την παράθεση των πληροφοριών, παρατίθενται σε χωριστό παράρτημα. Το παράρτημα φέρει ημερομηνία και υπογραφή.
                  (2) Η στήλη «Τύπος/-οι πτητικής λειτουργίας» αφορά τον τύπο εμπορικής πτητικής λειτουργίας που εκτελείται με το ανεμόπτερο.
                  (3) Οι πληροφορίες σχετικά με τον φορέα που είναι αρμόδιος για τη διαχείριση της διαρκούς αξιοπλοΐας περιλαμβάνουν την ονομασία του φορέα, τη διεύθυνση και τα στοιχεία αναφοράς της έγκρισής του.
                  (4) Το πιστοποιητικό αξιοπλοΐας είναι σύνηθες πιστοποιητικό αξιοπλοΐας, περιορισμένο πιστοποιητικό αξιοπλοΐας ή πτητική άδεια που έχει εκδοθεί σύμφωνα με τις απαιτήσεις του παραρτήματος I του κανονισμού (ΕΕ) αριθ. 748/2012.